Deputatul PSD Mihai Valentin Popa a fost trimis în judecată, joi, de către procurorii DNA Brașov pentru săvârşirea infracțiunilor de trafic de influență și șantaj. El va fi judecată în stare de libertate.

Mihai Valentin Popa a fost trimis în judecată în calitate de deputat, președinte al PSD Făgăraș și secretar executiv al Organizației Brașov.

Social-democratul este acuzat de două fapte de folosire a influenței ori autorității în scopul obținerii pentru sine ori pentru altul de bani, bunuri sau alte foloase necuvenite și una de șantaj.

În acest an „primarul unui municipiu din județul Brașov a anunțat posibilitatea revocării din funcție a unei persoane din conducerea unui spital aflat în subordinea primăriei (ca urmare a unor nereguli constatate de Curtea de Conturi și ca urmare a refuzului acelei persoane de a-și îndeplini sarcinile dispuse de managerul spitalului), inculpatul Popa Mihai Valentin a luat hotărârea de a-și folosi influența și autoritatea dată de funcțiile politice deținute, pentru menținerea în funcție a persoanei vizate de revocare (persoană care era o protejată a sa)”.

„Concret, inculpatul Popa Mihai Valentin i-a cerut imperativ primarului, în mai multe împrejurări, în mod direct, dar și prin intermediari, să o mențină în funcție pe protejata sa, pe motiv că decizia de neprelungire a mandatului acesteia în funcția de conducere pe care o deținea la spital i-ar afecta imaginea sa de lider influent care își protejează oamenii apropiați și controlează deciziile autorităților în raza sa”, arată procurorii în rechizitoriu.

„Întrucât primarul nu s-a conformat ordinului primit, inculpatul Popa Mihai Valentin, utilizând telefonul unei alte persoane (coleg de partid), i-a transmis amenințări managerului spitalului și i-a cerut în mod imperativ să revină asupra deciziei de a o înlocui pe a protejata sa din funcția pe care o deține la spitalul respectiv. De asemenea, inculpatul l-a mai amenințat că, în caz contrar, îl va demite, iar toate proiectele acestuia vor fi blocate în consiliul local pe care, în calitate de lider al organizației locale de partid, îl controlează”susține DNA Brașov.

„În luna septembrie 2017, la cererea primarului unei comune, coleg de partid cu inculpatul Popa Mihai Valentin, acesta din urmă și-a folosit influența și autoritatea asupra unei persoane din conducerea Direcției de Sănătate Publică (DSP) Brașov, astfel încât reprezentanții școlii din acea comună să fie scutiți de sancțiuni, deși nu luaseră măsurile impuse de inspectorii DSP. Un control efectuat anterior la acea școală constatase nereguli grave, respectiv lipsa autorizației de securitate la incendiu, spațiu necorespunzător pentru programul „laptele și cornul”, spațiu necorespunzător de desfășurare a cursurilor pentru grupa mică de grădiniță, iar pentru remedierea neregulilor constatate se stabiliseră termene stricte de care depindea inclusiv obținerea unei noi autorizații sanitare”, mai arată procurorii.

Dosarul a fost trimis spre judecare Înaltei Curți de Casație și Justiție.

„Facem precizarea că această etapă a procesului penal reprezintă, conform Codului de procedură penală, finalizarea anchetei penale și trimiterea rechizitoriului la instanță spre judecare, situație care nu poate să înfrângă principiul prezumției de nevinovăție”, precizează DNA.